“พรทิวา” ฉวยโอกาสข้าวขาขึ้นบุกตลาดฮ่องกง
โพสต์ทูเดย์ - &#8220;พรทิวา&#8221; ฉวยโอกาสข้าวขาขึ้นนำทัพผู้ส่งออกข้าวไทยบุกตลาดฮ่องกง ขายข้าวหอมมะลิ 3 พันล้านบาท พร้อมโปรโมทข้าวหอมมะลิไทยรักษาตำแหน่งแชมป์ส่งออก หลังเวียดนามส่งข้าวหอมตีตลาด
11 ธ.ค. 2552

โพสต์ทูเดย์ - “พรทิวา” ฉวยโอกาสข้าวขาขึ้นนำทัพผู้ส่งออกข้าวไทยบุกตลาดฮ่องกง ขายข้าวหอมมะลิ 3 พันล้านบาท พร้อมโปรโมทข้าวหอมมะลิไทยรักษาตำแหน่งแชมป์ส่งออก หลังเวียดนามส่งข้าวหอมตีตลาด 
         นางพรทิวา นาคาศัย รมว.พาณิชย์ เปิดเผยถึงการนำคณะผู้ส่งออกข้าวไทยเดินทางไปฮ่องกงและมาเก๊า ระหว่างวันที่ 11-13 ธ.ค.นี้ ว่า ได้ไปเจรจาขายข้าวให้กับผู้ประกอบการนำเข้าข้าวจากทั้ง 2 ประเทศ โดยทางผู้ประกอบการฮ่องกงสนใจสั่งซื้อข้าวหอมมะลิจากไทย และมีการลงนามทำความตกลงเบื้องต้น (เอ็มโอยู) เพื่อซื้อข้าวไทยระหว่างผู้ส่งออกไทยกับผู้นำเข้าถึง 9 ฉบับ ปริมาณรวม 9.8 หมื่นตัน แยกเป็นข้าวหอมมะลิ 9.6 หมื่นตัน และข้าวเหนียว 2,000 ตัน มูลค่ามากกว่า 3,000 ล้านบาท
         “ราคาข้าวอยู่ช่วงขาขึ้น ดังนั้นเราจำเป็นต้องเดินทางมาให้ข้อมูลการขายข้าวที่ถูกต้องกับผู้ซื้อ ไม่เช่นนั้นอาจจะถูกคู่แข่งแย่งตลาดไป โดยฮ่องกงถือเป็นตลาดข้าวคุณภาพของไทย และปีหนึ่งมีการนำเข้าข้าวหอมมะลิมากกว่า 3 แสนตัน” นางพรทิวา กล่าว
           อย่างไรก็ตามผู้ประกอบการได้แสดงความกังวลที่ราคาข้าวปรับตัวสูงขึ้น รวมถึงนโยบายการประกันราคาสินค้าของรัฐบาล และต้องการให้รัฐแก้ปัญหาข้าวปลอมปน ซึ่งได้ชี้แจงและสร้างความเข้าใจถึงราคาข้าวที่สูงขึ้นว่าเป็นไปตามความต้องการของโลกที่เพิ่มขึ้น ประกอบกับผลผลิตข้าวมีปริมาณลดลง หลังจากได้รับผลกระทบจากภัยธรรมชาติทำให้ราคาข้าวสูง
          นอกจากนี้ ยังยืนยันว่าการกำหนดราคาขายข้าวของไทย เป็นไปตามกลไกตลาด ซึ่งมาตรการประกันราคาเป็นแค่การช่วยเหลือชาวนา ไม่ได้มีผลต่อราคาตลาด และยังได้แจ้งให้ทราบด้วยว่า รัฐบาลไทยเพิ่มความเข้มงวดในการตรวจสอบคุณภาพข้าวเต็มที่ เพื่อลดปัญหาปลอมปนที่เกิดขึ้นมานาน จนอาจกระทบต่อความเชื่อมั่นของผู้บริโภคฮ่องกงในการซื้อข้าวไทย
              นายชูเกียรติ โอภาสวงศ์ นายกสมาคมผู้ส่งออกข้าวไทย กล่าวว่า การเดินทางของคณะรัฐบาลครั้งนี้ สร้างความเชื่อมั่น ส่งผลดีต่อการเจรจาและการรักษาตลาดข้าวไทยเป็นอย่างมาก โดยเฉพาะในสถานการณ์ที่ราคาข้าวกำลังเพิ่มสูงขึ้น และราคาข้าวหอมมะลิไทยเพิ่มทะลุเกิน 1,000 เหรียญสหรัฐ/ตัน เนื่องจากขณะนี้เวียดนามคู่แข่งของไทย กำลังพยายามส่งออกข้าวหอมของเวียดนาม ซึ่งมีราคาถูกกว่าไทยตันละหลายร้อยเหรียญสหรัฐมาตีตลาด ดังนั้นเราจำเป็นต้องสร้างความเชื่อมั่นแก่ลูกค้าว่า ข้าวหอมมะลิไทยมีคุณภาพดีกว่า
               นอกจากนี้ยังต้องการให้รัฐบาลจัดโครงการประชาสัมพันธ์ถึงลักษณะข้าวหอมมะลิ คุณสมบัติของข้าวให้ผู้บริโภคอ่องกง รวมถึงทั่วโลกเข้าใจ เพื่อเพิ่มปริมาณการบริโภค และการนำเข้าข้าวหอมมากขึ้น ส่วนราคาข้าวในอนาคตคาดว่าอาจจะยังอยู่ช่วงขาขึ้นอยู่